ખજુરાહો કાંડના મૂળમાં શંકરસિંહ વાઘેલા અને નરેન્દ્ર મોદી વચ્ચેનો ખટરાગ જ જવાબદાર હતો. ગુજરાતમાં ભારે બહુમત મેળવ્યા બાદ માત્ર ગુજરાત જ નહીં પરંતુ સમગ્ર ભારતમાં ભાજપે એકલે હાથે પ્રથમવાર સરકાર બનાવી હતી. આ સમયે કેશુભાઈ પટેલ અને શંકરસિંહ બંને મુખ્યમંત્રી પદના પ્રબળ દાવેદાર હતા, પરંતુ લોકપ્રિયતા કેશુભાઈ તરફ વધુ હતી એવી એક ભાવના રાજ્યમાં વર્તાઈ રહી હતી. ગાંધીનગરના ટાઉનહોલમાં મળેલા ભાજપના ચૂંટાયેલા ધારાસભ્યોની બેઠકમાં છેવટે કેટલીક નાટકીય ઘટનાઓ બાદ કેશુભાઈને જ મુખ્યમંત્રી તરીકે જાહેર કરવામાં આવ્યા.